Gwasanaethau ailalluogi preswyl ar gyfer pobl â dementia - Abertawe
Mae'r Gwasanaethau Cymdeithasol wedi datblygu uned asesu â'r bwriad o helpu mwy o bobl â dementia i barhau i fyw gartref .
Beth yw uned asesu?
Ar gyfer pwy mae'r gwasanaeth?
Sut bydd yr uned asesu'n helpu?
Sut gallaf drefnu i ddefnyddio'r gwasanaeth hwn?
Oes unrhyw beth penodol y mae angen i mi ddod ag ef?
Am faint o amser y mae'r gwasanaeth ar gael?
Alla i aros yn y tymor hir?
Beth sy'n digwydd pan wyf yn yr uned asesu?
A yw Tŷ Waunarlwydd yn cynnig gwasanaethau eraill megis ffisiotherapi yn ystod fy nghyfnod yno?
Beth yw'r trefniadau ynghylch ymweliadau?
Beth fydd yn digwydd os oes gen i gefnogaeth gofal cartref eisoes?
Beth fydd yn digwydd pan fyddaf yn dychwelyd adref?
Oes rhaid i talu am y gwasanaeth?
Mae'r uned asesu'n uned breswl arbenigol lleoli mewn cartref gofal preswyl, Tŷ Waunarlwydd ond ar wahân iddo. Mae tîm ailalluogi arbenigol sy'n cynnwys, therapyddion galwedigaethol, gweithiwr cymdeithasol a staff gofal a fydd yn gweithio gyda chi i'ch helpu i adennill galluoedd rydych wedi'u colli neu ddysgu ffyrdd newydd o wneud pethau drosoch eich hunan. Bydd pob ymdrech yn canolbwyntio ar eich dychwelyd adref gyda chefnogaeth barhaol fel y bo'n briodol.
Mae'r gwasanaeth ar gyfer oedolion 60+ oed sy'n byw â dementia neu amhariad gwybyddol a sy'n dymuno aros yn eu cartrefi eu hunain ac mae angen cyfnod byr o ofal a chefnogaeth arnynt er mwyn i hyn fod yn bosib. Gallai hyn gynnwys pobl sydd yn eu cartrefi eu hunain ar hyn o bryd, ond mae angen cefnogaeth ychwanegol arnynt. Gallai hefyd fod ar gyfer rhywun sydd yn iach un feddugol i gael ei ryddhau o'r ysbyty ond mae angen cefnogaeth arbenigol arno i adennill sgiliau a hyder i allu dychwelyd i fyw'n ddiogel yn eu cartrefi.
Bydd yr Uned Asesu yn darparu'r ofal a chefnogaeth broffesiynol angenrheidiol i fanteisio i'r eithaf ar eich annibyniaeth o'r funud y cyrhaeddwch yn Nhŷ Waunarlwydd, gyda'r nod clir o'ch cael yn ôl yn eich cartref cyn gynted â phosib. Gallai'r gefnogaeth hon gynnwys ymweliadau cartref a chyfnodau a dreuliwyd gartref.
Mae gan staff Tŷ Waunarlwydd brofiad ac arbenigedd sylweddol wrth weithio gyda phobl â dementia â'u cefnogi. Yn Nhŷ Waunarlwydd cewch eich annog a'ch disgwyl i wneud cymaint drosoch eich hunan ag y bo modd. Mae hyn er mwyn i staff allu asesu'ch cryfderau a'ch anghenion cefnogi. Er enghraifft, cewch eich annog i wneud eich brecwast/diodydd eich hunan.
Mae'n rhaid i bobl gael eu cyfeirio i'r gwasanaeth hwn gan weithiwr cymdeithasol. Cyn y gallwch fynd i'r Uned Asesu bydd angen i chi siarad ag un o'n staff am eich amgylchiadau. Gwneir hyn er mwyn sicrhau mai'r Uned Asesu yw'r lle mwyaf priodol i ddarparu cefnogaeth i chi. Yn ystod y sgwrs hon efallai y caiff dewisiadau eraill ar gyfer darparu gofal a chefnogaeth yn y cartref eu hystyried hefyd.
Unwaith y byddwn wedi cytuno bod yr Uned Asesu yn addas i chi, byddwn yn gwneud trefniadau ar gyfer eich arhosiad a gweithio gyda chi er mwyn i chi fynd adref cyn gynted â phosib.
Bydd angen arnoch newid o ddillad a gwisg nos yn ogystal â'r pethau ymolchi arferol a dillad ar gyfer eich taith adref. Hefyd, dewch â'ch holl feddyginiaeth bresennol, unrhyw gymhorthion symudedd rydych chi'n eu defnyddio a chyflenwad o'r cynnyrch dal dŵr rydych chi'n eu defnyddio. Bydd y cartref yn darparu tywelion a dillad gwely.
Mae'r gwasanaeth yn un tymor byr, wedi'i gyfyngu gan amser sy'n canolbwyntio ar dargedau. Mae arosiadau wedi'u cyfyngu i chwe wythnos fel arfer, ond mae am faint o amser yn union y bydd angen i chi aros yn dibynnu ar eich amgylchiadau unigol, a gall pobl yn aros am lai na chwe wythnos. Byddwn yn ceisio cadw'ch arhosiad mor fyr â phosib er mwyn i chi ddychwelyd adref cyn gynted ag y gallwch ymdopi â hynny, gyda neu heb ofal a chefnogaeth barhaus e.e. gofal cartref.
Nid yw'n bosib newid eich arhosiad yn yr Uned Asesu i ofal preswyl tymor hwy yn Nhŷ Waunarlwydd. Os cytunir ar ddiwedd eich arhosiad, mai mwy o ofal neu ofal preswyl neu nyrsio tymor hir yw'r opsiwn i chi, yna bydd angen i chi gael asesiad ar wahân i benderfynu sut i symud i gartref gofal sy'n gallu ddarparu'r gwasanaeth hwnnw. Ni ddylai hyn fod y canlyniad a fwriedir wrth gael eich derbyn i'r Uned Asesu.
Nid gwasanaeth seibiant yw'r Uned Asesu ac nid oes gennym welyau brys.
O fewn y 10 diwrnod gyntaf eich arhosiad byddwn yn trefnu cyfarfod i drafod eich anghenion cefnogi a dechrau cynllunio ar gyfer eich dychweliad adref.
Ein nod yw gweithio gyda chi i fagu eich cryfder, eich sgiliau a'ch hyder.
I bobl nad oes ganddynt alluedd meddyliol, bydd rhaid i ni weithio gyda'r rhai sy'n eich adnabod er mwyn sicrhau y gwneir penderfyniadau er eich lles chi.
Efallai bydd y staff yn archwilio ffyrdd y gallai technoleg gynorthwyol eich helpu pan fyddwch yn dychwelyd adref.
Wrth i chi wneud cynnydd, gallwn drefnu i chi ymweld â'r cartref, gyda neu heb ofal a chymorth, i'ch helpu i ailymgyfarwyddo ag amgylchedd y cartref. Bydd angen trefnu trefniadau addas ar gyfer cludiant i'ch cartref ac oddi yno.
Nid oes gan Tŷ Waunarlwydd staff ffisiotherapi neu nyrsio. Os oes angen y gwasanaethau hyn bydd yn rhaid iddynt eu cyrchu o dimau allanol drwy'r Pwynt Mynediad Cyffredin ar gyfer Iechyd a Gofal Cymdeithasol (PMC).
Nid oes gennym oriau ymweld penodol, gan fod y nod yw darparu amgylchedd cartrefol, nid clinigol. Fodd bynnag, gofynnwn i bobl ystyried adegau bwyta ac osgoi ymweld ar yr adegau hyn os oes modd.
Os ydych eisoes yn derbyn cefnogaeth gofal cartref gan asiantaeth breifat a drefnir gan y Gwasanaethau Cymdeithasol, ni fyddwch yn ei derbyn yn ystod y cyfnod y byddwch yn yr Uned Asesu. (Os ydych wedi trefnu gofal neu gefnogaeth breifat eich hun, bydd angen i chi wneud eich trefniadau eich hun gyda'r darparwr.) Darperir y gofal a'r gefnogaeth angenrheidiol gan y Gwasanaethau Cymdeithasol a staff iechyd, yn yr Uned Asesu ac yn ystod eich ymweliadau cartref.
Cyn i chi ddychwelyd adref, byddwn yn ystyried pa ofal a chefnogaeth y gallai fod eu hangen arnoch yn y tymor hir.
Bydd angen i unrhyw becyn gofal cartref gael ei drefnu gyda Tîm Gwasanaethau Asesu Gofal Preswyl (RCAS).
Ar ôl i chi ddychwelyd adref, tra'ch bod dan ofal RCAS, bydd y staff therapi galwedigaethol sy'n rhan o'r Uned Asesu'n gallu cynnig mewnbwn a chefnogaeth os oes angen.
Bydd eich asesiad yn parhau pan ddychwelwch adref gyda'r Tîm RCAS, a fydd yn asesu sut rydych yn ymdopi gartref, faint o alwadau mae eu hangen arnoch a hyd y galwadau hyn. Pan fydd staff gofal RCAS yn fodlon bod eich pecyn gofal yn iawn i chi, byddant yn rhoi'ch pecyn galwadau ar restr frocera ac yna bydd asiantaeth breifat yn parhau â'ch galwadau. Cyn i'r asiantaeth breifat gymryd drosodd o RCAS, bydd cyfarfod rhyngoch chi, RCAS a'r asiantaeth ofal newydd fel y gall ddod i'ch adnabod.
Ni chodir tâl am chwe wythnos gyntaf y gwasanaeth asesu.
Os oes angen i chi aros yn Nhŷ Waunarlwydd am fwy na 6 wythnos, codir tâl arnoch am bob noson rydych yn aros y tu hwnt i'r 6 wythnos. Caiff asesiad ariannol ei gynnal i bennu'r union gost i chi.
Pan fydd eich asesiad wedi'i gwblhau, os bydd angen arnoch gefnogaeth gofal breswyl neu gartref barhaol, codir tâl arnoch ar y gyfradd bresennol am y gwasanaethau hyn.